Zalacsányi  Közös Önkormányzati Hivatal
 Szervezeti és Működési Szabályzata
(egységes szerkezetben a 2027. január 1. napjától hatályos módosítással)


I. FEJEZET
ÁLTALÁNOS RENDELKEZÉSEK

1. A Szervezeti és Működési Szabályzat célja 
A Magyarország helyi önkormányzatairól szóló 2011. évi CLXXXIX. tv. (továbbiakban: Mötv.) 84-86.§. alapján Zalacsány,Ligetfalva,Nemesbük,Zalaköveskút községek az önkormányzat működésére, a polgármester, a jegyző feladat- és hatáskörébe tartozó ügyek döntésre való előkészítésével és végrehajtásával kapcsolatos feladatok ellátásra közös önkormányzati hivatalt alakítanak és tartanak fenn. 
A Szervezeti és Működési Szabályzat (továbbiakban: SZMSZ) célja, hogy rögzítse a
Zalacsányi Közös Önkormányzati Hivatal (továbbiakban: közös önkormányzati hivatal)
adatait, ellátandó feladatait, szervezeti felépítését, a működés rendjét, a szervezeti egységeket,a vezetők és alkalmazottak feladat-, hatás- és jogköreit. 

2. A közös hivatal működési rendjét meghatározó dokumentumok

A közös önkormányzati hivatal törvényes működését a hatályos jogszabályok, valamint a
jogszabályokkal összhangban lévő alapdokumentumok és belső szabályzatok határozzák meg.

2.1. A Közös Önkormányzati Hivatal létrehozására vonatkozó megállapodás, Alapító
Okirat
A közös önkormányzati hivatalt Zalacsány Község Önkormányzata Képviselő-testülete 80./2014.(XI.27.) KT határozatában, Ligetfalva Község Önkormányzata Képviselő-testülete 48./2014.(XI.27.) KT határozatában, Nemesbük Község Önkormányzata Képviselő-testülete 122./2014.(XI.27.) KT határozatában, Zalaköveskút Község Önkormányzata Képviselő-testülete 45./2014.(XI.27.) KT határozatában  Alapító Okirattal alapította. Az alapító okirat tartalmazza a közös önkormányzati hivatalra vonatkozó legfontosabb adatokat. 

A közös önkormányzati hivatal működésére vonatkozó legfontosabb szabályokat – az
alapító okirat mellett – a közös önkormányzati hivatal létrehozására és fenntartására
vonatkozó megállapodás tartalmazza, melyet Zalacsány Község Önkormányzata Képviselő-testülete 83/2024.(XI.27.) sz. határozatában, Ligetfalva Község Önkormányzata Képviselő-testülete 66./2024.(XI.27.) sz. határozatában, Nemesbük Község Önkormányzata Képviselő-testülete 90./2024.(XI.27.) KT határozatában, Zalaköveskút Község Önkormányzata Képviselő-testülete 48./2024.(XI.27.) sz. határozatában fogadott el.

2.2. Egyéb dokumentumok
A közös önkormányzati hivatal működését részletesen meghatározó dokumentum a
Szervezeti és Működési Szabályzat, valamint a szakmai és gazdasági munka vitelét
meghatározó és segítő belső szabályok, leírások.
A közös önkormányzati hivatal működését az SZMSZ mellett az alábbi belső szabályzatok
szabályozzák:
→Bizonylati rend és bizonylati album
→Eszközök és források értékelési szabályzata
→Felesleges vagyontárgyak hasznosításának és selejtezésének szabályzata
→Folyamatba épített előzetes és utólagos vezetői ellenőrzés rendszere
→Iratkezelési szabályzat
→Közszolgálati adatvédelmi szabályzat
→Közszolgálati szabályzat
→Leltárkészítési és leltározási szabályzat
→Pénzkezelési szabályzat
→Számlarend
→Számviteli politika
→Tűzvédelmi szabályzat
→Munkavédelmi szabályzat

3. A közös önkormányzati hivatal legfontosabb adatai

3.1.Megnevezése: Zalacsányi Közös Önkormányzati Hivatal
Székhelye: 8782 Zalacsány, Zrínyi Miklós utca 6.
Tel./fax:: +36 83 336121
www.zalacsany.hu, zalacsany@freemail.hu

3.2 Telephelyei:
1.  Zalacsányi Közös Önkormányzati Hivatal Nemesbüki Kirendeltsége
8371 Nemesbük, Petőfi utca 1.
Tel./fax:: +36 83 344888
www.nemesbuk.hu, nemesbuk8371@gmail.com

3.3  Alapítók neve:
1. Zalacsány község Önkormányzata
8782 Zalacsány, Zrínyi u. 6.
2. Ligetfalva község Önkormányzata
8782 Ligetfalva , Petőfi u. 1.
3. Nemesbük község Önkormányzata
8371 Nemesbük, Petőfi u. 1.
4. Zalaköveskút község Önkormányzata
8354 Zalaköveskút, Fő u. 6.
Alapítás időpontja: 2015. január 1.
A számlát vezető bank neve, címe: OTP Bank Nyrt Zalaszentgróti Fiókja
Bankszámlaszám: 11749053-15830669
Adószám: 15830669-1-20
A közös önkormányzati hivatal alaptevékenysége: helyi önkormányzatok igazgatási
tevékenysége (TEÁOR: 84.11.)
A közös önkormányzati hivatal működési területe: Zalacsány, Ligetfalva, Nemesbük, Zalaköveskút községek közigazgatási területe

3.4  A közös önkormányzati hivatal felügyeleti szervei:

3.4.1. Irányító szerv neve, székhelye

Zalacsány Község Önkormányzat Képviselő-testülete
(8782 Zalacsány, Zrínyi u. 6.)

3.4.2. Törvényességi ellenőrzést gyakorló szerv:

Zala Vármegyei Kormányhivatal
8900 Zalaegerszeg, Kosztolányi u. 10
Tel: 92/507700
E-mail: torvenyesseg@zala.gov.hu

3.4.3 Gazdálkodását ellenőrző szerv:

Állami Számvevőszék Zala Vármegyei Ellenőrzési Irodája
8900 Zalaegerszeg, Kosztolányi u. 10.

3.4.5. Gazdálkodás felügyeletét gyakorló szerv:
Magyar Államkincstár
8900 Zalaegerszeg, Dísz tér 7.

4. A közös önkormányzati hivatal jogállása
	
A közös önkormányzati hivatal önálló jogi személy, vezetője a jegyző, akinek kinevezése az
alapító önkormányzatok polgármestereinek a Mötv. 83.§ b) pontban foglaltaknak megfelelő
többségi döntésével történik.
Gazdálkodás formája: Teljes jogkörrel rendelkező, önállóan gazdálkodó költségvetési szerv.
A Magyarország címerét is tartalmazó bélyegzőkről a jegyző megbízottja bélyegző nyilvántartást vezet, mely a bélyegzőlenyomat mellett tartalmazza az átvételi dátumot, és az átvevő beosztását és aláírását is. 
5. A Szervezeti és Működési Szabályzat hatálya

A közös önkormányzati hivatal számára jogszabályokban, képviselő-testületi döntésekben
megfogalmazott feladat- és hatásköri, szervezeti és működési előírásokat a jelen SZMSZ-ben
foglaltak figyelembevételével kell alkalmazni.
Az SZMSZ hatálya kiterjed:
– a jegyzőre
– a közös önkormányzati hivatal dolgozóira (köztisztviselőkre és megbízási
jogviszonyban foglalkoztatottakra egyaránt)
– a közös önkormányzati hivatalban működő testületekre, szervekre, közösségekre
- a közös önkormányzati hivatal szolgáltatásait igénybe vevőkre


II. FEJEZET
A KÖZÖS ÖNKORMÁNYZATI HIVATAL FELADATAI

1. A közös önkormányzati hivatal feladata és hatásköre
A közös önkormányzati hivatal számára meghatározott feladatoknak és hatásköröknek a
közös önkormányzati hivatal szervezeti egységei, dolgozói közötti megosztásáról a jegyző
rendelkezik.
A feladatok és hatáskörök megosztása nem lehet ellentétes a jogszabályok és az alapító,
fenntartó által a közös önkormányzati hivatal egyes szervezeti egységeire, vezetőire és
dolgozóira kötelezően előírt feladatokkal és hatáskörökkel.
A közös önkormányzati hivatalban folyó tevékenységet meghatározó legfontosabb
jogszabályok:
Magyarország helyi önkormányzatairól szóló 2011. évi CLXXXIX. törvény
(továbbiakban: Möt.)
Az államháztartásról szóló 2011 évi CXCV.. törvény (továbbiakban: Áht.)
A közszolgálati tisztviselőkről szóló 2011 évi CXCIX. törvény (továbbiakban: Kttv.)
A munka törvénykönyvéről szóló 2012. évi I. törvény (továbbiakban: Mt.)
Az általános közigazgatási rendtartásról szóló 2016. évi CL. törvény (továbbiakban: Ákr.)
A számvitelről szóló 2000. évi C. törvény
Az államháztartásról szóló törvény végrehajtásáról szóló 368/2011. (XII.31.)
Korm.rendelet
ágazati közigazgatási jogszabályok

1.1. A közös önkormányzati hivatal tevékenységei
Államháztartási szakágazati besorolása: 0111 Államhatalmi, törvényhozó és végrehajtó szervezetek
 A szakmai alaptevékenységek kormányzati funkciószám és megnevezés szerinti besorolása:
011130 Önkormányzatok és önkormányzati hivatalok jogalkotó és általános igazgatási tevékenysége
011140 Országos és helyi, nemzetiségi önkormányzatok igazgatási tevékenysége
011220 Adó-vám – és jövedéki igazgatás
013210 Átfogó tervezési és statisztikai szolgáltatások
106010 Országgyűlési, önkormányzati és európai parlamenti képviselőválasztásokhoz kapcsolódó tevékenységek
016020 Országos és helyi népszavazással kapcsolatos tevékenységek
011030 Közterület rendjének fenntartása

1.2. A közös önkormányzati hivatal feladatmutatója

	A feladatmutató megnevezése
	Mennyiségi
egysége
	Mennyiség

	A közös önkormányzati hivatalhoz tartozó
községek száma
	darab
	4

	A közös önkormányzati hivatalhoz tartozó
nemzetiségi önkormányzatok száma
	darab
	1

	A közös önkormányzati hivatalhoz tartozó
községek együttes lakosságszáma -2024. január 1.
	fő
	2102




III. FEJEZET

A KÖZÖS ÖNKORMÁNYZATI HIVATAL SZERVEZETI FELÉPÍTÉSE

1. A közös önkormányzati hivatal szervezeti felépítése
A közös önkormányzati hivatal alá- és fölérendeltség, illetőleg munkamegosztás szerinti
szervezeti felépítését az SZMSZ 1. melléklete tartalmazza.

2. A közös önkormányzati hivatal belső szervezeti egységeinek főbb feladatai
A közös önkormányzati hivatal belső szervezeti tagozódásának és a vezetői szintek
meghatározásánál elsődleges cél, hogy a hivatal a feladatait a követelményeknek
megfelelően, zavartalanul és zökkenőmentesen láthassa el. E követelménynek megfelelően a
helyi adottságokat figyelembe véve a közös önkormányzati hivatalban – a közös
önkormányzati hivatalra vonatkozó megállapodásban foglalt létszám alapján – az alábbi
szervezeti egységek működnek:
a) Igazgatási és hatósági csoport – 4 álláshely
b) Pénzügyi Csoport – 2 álláshely
a) Igazgatási és Hatósági csoport feladatai:
􀂃közigazgatási hatósági feladatok ellátása,
􀂃önkormányzati hatósági-, igazgatási feladatok ellátása,
􀂃önkormányzati működés adminisztratív feladatainak végzése.
Az Igazgatási és Hatósági csoport ellátja a jogszabályokból fakadó államigazgatási és
önkormányzati hatósági (együtt: közigazgatási) feladat- és hatásköröket, valamint az
önkormányzati feladat- és hatáskörrel összefüggő teendőket.
A szervezeti egység szervezi és végzi az önkormányzat működésével kapcsolatos teendőket,
gondoskodik a képviselő-testületi jegyzőkönyvek elkészítéséről, a rendeletek kihirdetéséről,
Az Igazgatási és Hatósági csoport dolgozói közül
- 2 fő a székhelyen végez munkát: 1 fő adóügyi ügyintéző (osztott munkakörben, hatósági, ügykezelési feladatokat is ellátva) és 1 fő igazgatási ügyintéző (osztott munkakörben, pénzügyi, munkaügyi és ügykezelési feladatokat is ellátva) ;
- 2 fő a Nemesbüki Kirendeltségen végez munkát: 1 fő adóügyi ügyintéző (osztott munkakörben, hatósági, ügykezelési feladatokat is ellátva) és 1 fő igazgatási ügyintéző (osztott munkakörben, pénzügyi, munkaügyi és ügykezelési feladatokat is ellátva). A Nemesbüki Kirendeltségen foglalkoztatott igazgatási ügyintéző munkaidejének 50%-ában a Nemesbüki Kirendeltséghez tartozó települések, 50%-ában a Zalacsányi székhelyhez tartozó települések igazgatási feladatait látja el a jegyző által meghatározott munkamegosztás szerint.
b) Pénzügyi csoport feladatai:
􀂃a társult önkormányzatok gazdálkodási feladatainak ellátása,
􀂃a közös önkormányzati hivatal finanszírozási és gazdálkodási
feladatainak ellátása,
􀂃az önkormányzatok intézmények, társulások finanszírozási és
gazdálkodási feladatainak ellátása.
A pénzügyi csoport gondoskodik a közös önkormányzati hivatal működéséhez szükséges
pénzügyi fedezet biztosításáról, melyet a fenntartó önkormányzatok az állami támogatásból és
egyéb bevételből fedeznek.
A pénzügyi csoport a mindenkori jogszabályi előírásoknak, valamint a fenntartó utasításainak
megfelelően végzi tevékenységét, szervezi a közös önkormányzati hivatal gazdasági,
pénzügyi munkáját.
Kialakítja és folyamatosan vezeti a társult önkormányzatok, valamint a közös önkormányzati
hivatal könyvviteli, elszámolási, vagyon-nyilvántartási rendszerét. Ellátja a költségvetési
tervezéssel, a pénzellátással, a házipénztárral, a bankszámlával, a költségvetési
gazdálkodással, a vagyon kezelésével, a munkaerő-gazdálkodással, a személyzeti ügyekkel, a
költségvetési beszámolással, a könyvvezetéssel, az előírt gazdasági adatszolgáltatással és a
folyamatba épített előzetes és utólagos vezetői ellenőrzési kötelezettséggel kapcsolatos
feladatokat.
A  Pénzügyi csoport dolgozói közül 
- 1 fő a székhelyen végez munkát.
- 1 fő a Nemesbüki Kirendeltségen végez munkát.
3. A közös önkormányzati hivatali munkakörök
A közös önkormányzati hivatalban foglalkoztatott dolgozók feladatait a személyre szabott
munkaköri leírások tartalmazzák. A munkaköri leírásnak tartalmaznia kell a foglalkoztatott
dolgozó jogállását, a szervezetben elfoglalt munkakörének megfelelő feladatait, jogait,
kötelezettségeit, felettesét, valamint a helyettesítést. A munkaköri leírások elkészítéséért és
aktualizálásáért felelős:
jegyző esetében az egyéb munkáltatói jogokat gyakorló polgármester,
a közös önkormányzati hivatal dolgozói tekintetében a jegyző.

4. A közös önkormányzati hivatal vezetése, a vezető feladatai

4.1. A jegyző feladatai
– gyakorolja a feladat- és hatáskörébe tartozó hatásköröket,
– vezeti a közös önkormányzati hivatalt, felelős a közös önkormányzati hivatal
működéséért és gazdálkodásáért,
– gondoskodik a közös önkormányzati hivatal működéséhez szükséges személyi és
tárgyi feltételekről,
– külső szervek előtt képviseli a közös önkormányzati hivatalt,
– tervezi, szervezi, irányítja és ellenőrzi a közös önkormányzati hivatal szakmai és
gazdasági működésének valamennyi területét,
– a közös önkormányzati hivatal foglalkoztatottjai tekintetében gyakorolja a
munkáltatói jogokat,
– ellátja a közös önkormányzati hivatal működését érintő jogszabályokban,
önkormányzati rendeletekben és döntésekben a vezető részére előírt feladatokat,
– megszervezi a közös önkormányzati hivatal belső ellenőrzését,
– felelős a folyamatba épített előzetes és utólagos vezetői ellenőrzés működéséért,
– elkészíti a közös önkormányzati hivatal SZMSZ-ét, szabályzatait, egyéb
rendelkezéseket,
– kapcsolatot tart társintézményekkel, helyi, területi és országos szakmai
szervezetekkel, intézményekkel,
– támogatja a közös önkormányzati hivatal munkáját segítő testületek, szervezetek,
közösségek tevékenységét,
– elvégzi, gondoskodik, elkészíti, kapcsolatot tart, nyilvántartja, szervezi a közös
önkormányzati hivatal székhelye és a kirendeltségek közötti feladat- és
munkamegosztást,
– folyamatosan értékeli a szervezeti egységek és a közös önkormányzati hivatal
tevékenységét, munkáját.

4.2. A jegyzői tisztség betöltetlensége esetén a jegyző-helyettes feladatai
– a jegyző tartós akadályoztatása és távolléte esetén ellátja a jegyzői feladatokat,
– ellátja a jegyző által munkakörébe utalt feladatokat.
A jegyző-helyettes feladat- és hatásköre, valamint egyéni felelőssége mindazon területekre kiterjed, amelyet a részletes munkaköri leírása tartalmaz.
A jegyző-helyettes munkaköre kapcsolt munkaköri feladatként kerül ellátásra.

4.3. Ügyintézők
A közös önkormányzati hivatal feladat- és hatáskörébe tartozó tevékenységeket a
jegyző irányításával az ügyintézők látják el.
Szükség esetén a jegyző elrendelheti, hogy a székhelyen dolgozó köztisztviselők a Kirendeltségen, illetve a Kirendeltségen dolgozó köztisztviselők a székhelyen is végezzenek munkát.

5. A közös önkormányzati hivatal munkáját segítő fórumok, szervek,
közösségek

5.1. A közös önkormányzati hivatali munka vezetését segítő fórumok
– polgármesteri értekezlet,
– dolgozói munkaértekezlet,
– képviselő-testületi és bizottsági ülések.
Polgármesteri  értekezlet:
A székhely település polgármestere szükség szerint, de legalább évenként egyszer polgármesteri értekezletet tart. A polgármesteri értekezleten részt vehet:
– polgármester,
– jegyző,
–jegyző-helyettes,
– egyéb meghívottak.
A vezetői értekezlet célja:
– tájékozódás és megbeszélés a belső szervezeti egységek munkájáról,
– a közös önkormányzati hivatal, valamint a belső szervezeti egységek
aktuális és konkrét tennivalóinak áttekintése,
– munkaszervezési feladatok megbeszélése,
– szakmai képzések, információk átadása,
– jogszabályi változások ismertetése, megbeszélése.

Dolgozói munkaértekezlet:
A jegyző szükség szerint, de legalább évente egyszer dolgozói munkaértekezletet tart. Az értekezleten a közös önkormányzati hivatal dolgozói vesznek részt.
A dolgozói munkaértekezlet célja:
– a jegyző beszámol a közös önkormányzati hivatal munkájáról, értékeli a
közös önkormányzati hivatali feladatok teljesítését, a dolgozók
munkakörülményeit, a munkamorált, ismerteti a következő időszak
feladatait,
– a dolgozók észrevételekkel, javaslatokkal élhetnek, kérdéseket tehetnek fel.

5.2. A közös önkormányzati hivatali munkát segítő testületek, szervek, közösségek
A közös önkormányzati hivatal vezetése együttműködik a közös önkormányzati hivatali
dolgozók minden olyan törvényes szervezetével, amelynek célja a dolgozók
érdekképviselete és érdekvédelme. A közös önkormányzati hivatal vezetése támogatja és
segíti az érdekképviseleti szervezetek működését.
A jegyző a köztisztviselői jogviszonyból származó jogok és kötelezettségek
gyakorlásának, illetve teljesítésének módjáról, az ezzel kapcsolatos eljárás rendjéről, az
érdekvédelmi szervezetek támogatásának mértékéről, a működési feltételek biztosításáról
a jogszabályok ide vonatkozó rendelkezése alapján megállapodást köthet.
A közös önkormányzati hivatal működését segítő testületek, szervek és közösségek
üléseiről jegyzőkönyvet kell készíteni, melynek megőrzéséről a jegyző
 gondoskodik. A jegyzőkönyvnek tartalmaznia kell az ülés helyét,
időpontját, a megjelentek nevét, a tárgyalt napirendi pontokat, a tanácskozás lényegét, a
hozott döntéseket.

IV. FEJEZET
A KÖZÖS ÖNKORMÁNYZATI HIVATAL MŰKÖDÉSÉNEK FŐBB SZABÁLYAI

1. A munkavégzéssel kapcsolatos szabályok
1.1. A köztisztviselői jogviszony, munkavégzésre irányuló egyéb jogviszony
A közös önkormányzati hivatalban köztisztviselői jogviszony keretében kerülnek
foglalkoztatásra a dolgozók. A köztisztviselői jogviszonyra, annak létrejöttére, tartalmára,
módosítására, megszűnésére a Kttv. rendelkezéseit kell alkalmazni.
A közös önkormányzati hivatal a feladatainak ellátására megbízásos jogviszony keretében
külső személyeket is foglalkoztathat.
A közös önkormányzati hivatal határozott időre, átmeneti időszakra megbízási szerződést
köthet saját dolgozóival a munkakörön kívül eső feladat ellátására.
1.1.1. A köztisztviselői vagyonnyilatkozat
Az egyes vagyonnyilatkozat-tételi kötelezettségekről szóló 2007. évi CLII. törvény
3.§ (1)-(2) bekezdése és 4.§ a) pontja alapján vagyonnyilatkozat-tételi
kötelezettséggel járó munkakörök:
a) jegyző
b) adóügyi ügyintéző
c) a bankszámla felett aláírási jogosultsággal rendelkező, vagy utalványozási,
ellenjegyzési joggal rendelkező ügyintéző.
d.) igazgatási ügyintéző
e.) pénzügyi-gazdálkodási ügyintéző
A vagyonnyilatkozat-tételi kötelezettség teljesítésére az egyes vagyonnyilatkozattételi
kötelezettségekről szóló 2007. évi CLII. törvény rendelkezései szerint kell
teljesíteni.

1.2. A dolgozók díjazása
A köztisztviselőket megillető juttatások alapvető szabályait a Kttv., a társult
önkormányzatok képviselő-testületeinek a köztisztviselőket megillető juttatásokról szóló
önkormányzati rendelete, valamint a Közszolgálati Szabályzat tartalmazza.

1.2.1. Rendszeres személyi juttatások
A köztisztviselők rendszeres személyi juttatásként havonta - a Kttv. előírásai alapján
megállapított - illetményre jogosultak. A munka díjazására vonatkozó
megállapításokat (illetményelemeket) okiratban kell rögzíteni.
Az illetményt a tárgyhót követő hó 5. napjáig kell a köztisztviselő által
meghatározott lakossági folyószámlára utalni.

1.2.2. Nem rendszeres személyi juttatások
1.2.2.1. Jutalom

Jutalomként év közben az éves költségvetés személyi juttatások
előirányzatán belül a jutalom előirányzata, valamint a rendszeres személyi
juttatások, és a munkavégzéshez kapcsolódó juttatások előirányzat maradványa
használható fel. A tárgyévet követő évben a pénzmaradvány
jutalom kifizetésére jóváhagyott része használható fel a dolgozók
jutalmazására.
A jutalom pénzben és – amennyiben a jogszabályok lehetőséget adnak -
természetbeni juttatásként is kifizethető. A jutalom kifizetése során
törekedni kell a költségkímélő, lehetőleg adómentesen nyújtható juttatások
fizetésére.
A költségvetési kereten belül a jutalom fizetéséről a köztisztviselők
tekintetében a munkáltatói jogokat gyakorló vezető  a teljesítményértékelés alapján dönt.
A kifizetésre kerülő jutalom mértéke nem haladhatja meg a mindenkor
hatályos jogszabályokban meghatározott mértéket.
1.2.2.2. Megbízási díj
Saját dolgozó részére megbízási szerződés alapján megbízási díj a
munkakörébe tartozó, munkaköri leírása szerint számára előírható feladat
ellátására nem fizethető. Ettől eltérő esetben, konkrét feladatra
vonatkozóan, előzetesen kötött megbízási szerződés alapján, a megbízó
által igazolt teljesítés után kerülhet sor megbízási díj kifizetésére.
A szakmai alapfeladat keretében szellemi tevékenység végzésére irányuló
szerződés, vagy számla ellenében történő igénybevételre vonatkozó
szerződés külső személlyel vagy szervezettel csak jogszabályban vagy a
felügyeleti szerv által szabályozott feladatok ellátására köthető.
Külső személlyel vagy szervezettel szellemi tevékenységre például az
alábbi feladatok ellátására köthető szerződés:
– Statisztikai adatfelmérés,
– Szakértői tevékenység,
– Hatástanulmányok elkészítése,
– Tervek, tervdokumentációk elkészítése,
– Ellenőrzések elvégzése.

1.2.3. Egyéb juttatások
1.2.3.1. Cafetéria-juttatás
A közös önkormányzati hivatalnál foglalkoztatott köztisztviselők a Kttv.
151.§-a alapján egységes cafetéria-juttatásra jogosultak.
A cafetéria-juttatás egy főre eső éves összegét - amely magánban foglalja a
munkáltatót terhelő közterheket is – a jegyző a Kttv. 151.§ (3) bekezdése,
valamint a közszolgálati tisztviselők részére adható juttatásokról és egyes
illetménypótlékokról szóló 249/2012. (VIII.31.) Korm. rendelet 9.§ (2)
bekezdése alapján - figyelembe véve a Korm.rendelet 9.§ (6) bekezdés
rendelkezését - a közszolgálati szabályzatban határozza meg.
Az éves keretösszeg a Korm.rendelet 9.§ (5) bekezdése értelmében a
közszolgálati szabályzatban meghatározott cafetéria-juttatás
igénybevételére használható fel.
A választható juttatások a közös önkormányzati hivatal köztisztviselői
tekintetében azonosak.
A cafetéria-juttatás igénybe vételének részletes szabályai a Közszolgálati
Szabályzatban kerülnek meghatározásra.

1.2.3.2. Tanulmányi ösztöndíj, továbbképzési, nyelvtanulási támogatás
A közös önkormányzati hivatal a tanulásban, továbbképzésben azokat a
dolgozókat támogatja, akiknek munkakörük betöltéséhez nélkülözhetetlen
a képzés által nyújtott képesítés megszerzése.
A támogatásokat csak a tanulmányi szerződés megkötését követően, az
abban foglaltak alapján lehet kifizetni.
A továbbképzés támogatásával kapcsolatos hatáskört a jegyző gyakorolja,
a részletszabályokat a Közszolgálati Szabályzat tartalmazza.
1.2.3.3. Családtámogatási támogatás
Családalapítási támogatás adható annak a köztisztviselőnek, akinek az
adott költségvetési évben gyermeke született.
A családalapítási támogatás részletes szabályait a Közszolgálati Szabályzat
tartalmazza.
1.2.3.4. Illetményelőleg
A köztisztviselő – kérelmére – illetményelőlegben részesíthető.
Az illetményelőleg nyújtásának részletes szabályait a Közszolgálati
Szabályzat tartalmazza.
1.2.3.5. Közlekedési költségtérítés
A hivatal dolgozói a munkába járás költségeinek térítésére
jogosultak az alábbiak szerint:
- helyközi, távolsági járatokra szóló utazási bérlet árának 86%-a,
-saját tulajdonú gépjárművel történő munkába járás költségtérítésként a havi utazási távolság (a munkahely és a lakóhely, vagy tartózkodási hely közötti közforgalmi úton mért oda-vissza
távolság) 30 Ft/km költségtérítés

1.2.3.6. Mobil telefon használat
A közös önkormányzati hivatal dolgozói saját mobil telefon készülék
használatával az önkormányzatokat megillető kedvezményes előfizetői
díjcsomag használatára jogosultak. A telefonhasználat szolgáltatási díját
továbbszámlázott szolgáltatásként a foglalkoztatott fizeti.

1.3. A munkavégzés, a munkaköri kötelezettségek, hivatali titok megőrzése
A munkavégzés teljesítése a jegyző által kijelölt munkahelyen, az érvényben lévő
szabályok, valamint a kinevezési okmányban leírtak szerint történik.
A dolgozó köteles a munkakörébe tartozó munkát képességei maximális kifejtésével, az
elvárható szakértelemmel és pontossággal határidőre végezni, a hivatali titkot megtartani.
A dolgozó illetéktelen személlyel nem közölhet olyan adatot, amely a munkaköre
betöltésével összefüggésben jutott tudomására, és amelynek közlése a munkáltatóra, vagy
más személyre hátrányos következményekkel járna, illetve a személyes adatok védelme
alá esik. Amennyiben jogszabályban előírt adatszolgáltatási kötelezettség nem áll fenn,
nem adható felvilágosítás azokban a kérdésekben, amelyek hivatali titoknak minősülnek,
és amelyek nyilvánosságra kerülése a közös önkormányzati hivatal érdekét sértené.
A közös önkormányzati hivatalnál hivatali titoknak minősülnek különösen:
– az alkalmazottak személyes adatvédelmével, bérezésével, juttatásaival
kapcsolatos adatok;
– az ügyfelek személyiségi jogaihoz fűződő adatok;
– az alkalmazottak egészségügyi állapotára vonatkozó adatok;
– a közös önkormányzati hivatali munka során használt felhasználó nevek,
jelszavak, hozzáférések;
– az adatvédelmi törvényben meghatározott nem közérdekű adatok.
A hivatali titok megsértése fegyelmi vétségnek minősül. A közös önkormányzati hivatal
valamennyi dolgozója köteles a tudomására jutott hivatali titkot mindaddig megőrizi,
amíg annak közlésére az illetékes felettesétől engedélyt nem kap. A hivatali titok
megőrzésének kötelezettsége a közös önkormányzati hivatalnál fennálló köztisztviselői
jogviszony megszűnését követően is kötelező.
A dolgozó munkáját az arra vonatkozó szabályoknak és előírásoknak, a munkahelyi
vezetője utasításainak, valamint a szakmai elvárásoknak és etikai szabályoknak
megfelelően köteles végezni.

1.4. A munkaidő
A munkaidő beosztása az általános munkarend alapján:
hétfőtől csütörtökig: 7.30 órától 16.00 óráig
pénteken: 7.30 órától 13.30 óráig tart.
A munkáltató egyes dolgozók tekintetében a munkakörére és egyéni igényeire
figyelemmel – a munkaköri feladatok ellátásának sérülése nélkül - a fentiektől eltérő
munkaidő beosztást is megállapíthat.
1.5. A közös önkormányzati hivatal ügyfélfogadása
A közös önkormányzati hivatal dolgozói a hét valamennyi munkanapján tartanak
ügyfélfogadást az alábbiak szerint:
Az ügyfélfogadás rendje 
Hétfői és  keddi napokon: 8.00 órától 12 óráig és 12.30 órától 15.30 óráig
Szerdai napokon: nincs ügyfélfogadás
Csütörtöki napokon: 8.00 órától 12 óráig 
Pénteki napokon: 8.00 órától 12 óráig
A munkaközi szünet (ebédidő) 12.00 órától 12.30 óráig tart, amikor az ügyfélfogadás
szünetel.

1.6. Szabadság
Az éves rendes szabadság tervezett kivételéről a munkaáltatói jogkör gyakorlójával
(jegyző esetében a székhely szerinti polgármesterrel, a közös önkormányzati hivatalnál
foglalkoztatott köztisztviselők tekintetében a jegyzővel) történő előzetes egyeztetés alapján éves szabadságolási tervet kell készíteni. A rendes szabadság, valamint a rendkívüli és fizetés nélküli szabadság engedélyezésére – a közös önkormányzati hivatalnál foglalkoztatott valamennyi köztisztviselő tekintetében a jegyző, a jegyző tekintetében a székhely szerinti község polgármestere jogosult.
Az alkalmazottak éves rendes szabadságának mértékét a Kttv.-ben foglalt előírások
alapján kell megállapítani.
A dolgozókat megillető és kivett szabadságról nyilvántartást kell vezetni. A szabadsággal
kapcsolatos nyilvántartásokat a munkaügyi ügyintéző vezeti.
A szabadságolási tervvel, a szabadság kiadásával és nyilvántartásával kapcsolatos részletszabályokat a Közszolgálati Szabályzat tartalmazza.
1.7. A helyettesítés rendje
A közös önkormányzati hivatalnál folyó munkát a dolgozók ideiglenes vagy tartós
távolléte nem akadályozhatja.
A dolgozók távolléte esetére a helyettesítés rendszerének kidolgozása a jegyző feladata.
A helyettesítéssel kapcsolatos, egyes dolgozókat érintő konkrét feladatok a munkaköri
leírásokban kerülnek rögzítésre.
1.8. Munkakörök átadása
Valamennyi munkakör tekintetében személyi változás esetén (pl. közszolgálati jogviszony
megszűnése, munkakör-változás, tartós távollét esetén) a dolgozó munkakörének
átadásáról, illetve átvételéről jegyzőkönyvet kell felvenni. Amennyiben a dolgozó
elmulasztja átadni a munkakört, akkor valamennyi át nem adott feladattal kapcsolatosan
teljes körű személyi felelősség terheli.
Az átadás-átvételi eljárást legkésőbb a munkakör-változást követő 15 napon belül be kell
fejezni.
A munkakör átadás-átvétellel kapcsolatos eljárás részletes szabályait a Közszolgálati
Szabályzat tartalmazza.
1.9. Egyéb szabályok
Fénymásolás
A közös önkormányzati hivatalban a szakmai munkával összefüggő anyagok
fénymásolása térítésmentesen történhet.
Minden egyéb esetben a fénymásolásért a külön rendelkezésben meghatározott térítési
díjat kell fizetni.
Dokumentumok kiadása
A közös önkormányzati hivatali dokumentumok kiadása kizárólag a jegyző engedélyével
történhet.
1.10. Saját gépkocsi használat
A saját tulajdonú gépjárművek használatának költségtérítése és elszámolása a mindenkor
érvényes jogszabályok (kormányrendelet, adótörvény) alapján történhet.
Saját gépkocsit hivatali célra a jegyző előzetes engedélyével lehet igénybe venni.

2. Kártérítési kötelezettség, anyagi felelősség
A köztisztviselő a köztisztviselői jogviszonyból eredő kötelezettségének vétkes
megszegésével okozott kárért kártérítési felelősséggel tartozik.
Szándékos károkozás esetén a köztisztviselő a teljes kárt köteles megtéríteni.
A köztisztviselő vétségére tekintet nélkül a teljes kárt köteles megtéríteni a visszaszolgáltatási
vagy elszámolási kötelezettséggel átvett olyan dolgokban, eszközökben bekövetkezett hiányt,
amelyeket állandóan őrizetben tart, kizárólagosan használ vagy kezel, és azokat valamilyen
bizonylat ( jegyzék vagy elismervény) alapján átvett.
A pénztárost, raktárkészlet-kezelőket, egyéb pénzkezelőket az átvételt igazoló bizonylat
nélkül is terheli felelősség az általa kezelt pénz vagy árukészlet tekintetében. (A leltárhiánnyal
kapcsolatos szabályokat a Pénzkezelési Szabályzat, valamint a Közszolgálati Szabályzat
tartalmazza.)
A dolgozó a szokásos személyi használati tárgyakat meghaladó mértékű és értékű használati
értékeket csak a jegyző engedélyével hozhat be a munkahelyére, illetve vihet ki onnan,
melyért anyagi felelősséggel tartozik.
A közös önkormányzati hivatal valamennyi dolgozója felelős a berendezési és felszerelési
tárgyak rendeltetésszerű használatáért, a gépek, eszközök, szakkönyvek, stb. megóvásáért.
A dolgozó személyes használati tárgyaiban a munkavégzés folyamán, a jogviszonnyal
összefüggésben a munkahelyen bekövetkezett kárért a közös önkormányzati hivatalt
felelősség terheli. A közös önkormányzati hivatal kártérítési felelősségére a Kttv., valamint a
munka törvénykönyve vonatkozó szabályai irányadóak.

3. A közös önkormányzati hivatal belső és külső kapcsolattartásának rendje
3.1. A belső kapcsolattartás
A közös önkormányzati hivatal feladatainak hatékonyabb ellátása érdekében a belső
szervezeti egységek és ügyintézők egymással szoros munkakapcsolatot tartanak fenn. Az
együttműködés során a szervezeti egységeknek és ügyintézőknek minden olyan
intézkedésnél, amely másik szervezeti egység vagy ügyintéző működési körét érinti, az
intézkedést megelőzően egyeztetési, illetve tájékoztatási kötelezettségük van.
A belső kapcsolattartást szolgálják a különböző értekezletek, fórumok is.
3.2. A külső kapcsolattartás
Az eredményesebb működés elősegítése érdekében a közös önkormányzati hivatal a
szakmai szervekkel, társintézményekkel, felettes szervvel, közigazgatási szervekkel,
gazdálkodó szervezetekkel, civil szervezetekkel együttműködik, kapcsolatot tart fenn.
A közös önkormányzati hivatal igyekszik a szakmai szervezetekkel, társintézményekkel,
hatóságokkal folyamatosan kapcsolatot tartani, szükség szerint egymás munkáját segíteni.
3.3. Nyilatkozat tömegtájékoztató szervek részére
A közérdekű adatok nyilvánosságának biztosítása érdekében a tömegtájékoztató eszközök
(média) munkatársainak tevékenységét a közös önkormányzati hivatal dolgozóinak elő
kell segíteniük. A televízió, a rádió, az írott sajtó képviselőinek adott mindennemű
felvilágosítás nyilatkozatnak minősül.
A felvilágosítás-adás, nyilatkozattétel esetén be kell tartani a következő előírásokat:
– A közös önkormányzati hivatalt érintő kérdésekben a tájékoztatásra, illetve
nyilatkozat adására a jegyző, vagy az általa esetenként megbízott személy
jogosult.
– A nyilatkozatot adó a tömegtájékoztató eszközök munkatársainak udvarias,
konkrét, szabatos válaszokat adjon. A közölt adatok szakszerűségéért és
pontosságáért, a tények objektív ismertetéséért a nyilatkozatot adó felel.
– A nyilatkozatok megtételekor minden esetben tekintettel kell lenni a hivatali
titoktartásra vonatkozó rendelkezésekre, valamint a közös önkormányzati
hivatal jó hírnevére és érdekeire.
– Nem adható nyilatkozat olyan üggyel, ténnyel és körülménnyel kapcsolatban,
amelynek idő előtti nyilvánosságra hozatala a közös önkormányzati hivatal
tevékenységében zavart, anyagi, vagy erkölcsi kárt okozna, továbbá olyan
kérdésekről, amelyeknél a döntés nem a nyilatkozattevő hatáskörébe tartozik.
– A nyilatkozattevőnek joga van arra, hogy a vele készített riport anyagát a
közlés előtt megismerje, így kérheti az újságírót, riportert, hogy az anyagnak
azt a részét, amely az ő szavait, nyilatkozatát tartalmazza, közlés előtt vele
egyeztesse.
4. A közös önkormányzati hivatal ügyiratkezelése
A közös önkormányzati hivatalban az ügyiratok kezelése egységes iratkezelési szabályzat
alapján, egységes, tanúsítvánnyal rendelkező ASP programmal, külön-külön a közös
önkormányzati hivatal székhelyén és a Kirendeltségen történik. A közös önkormányzati
hivatal székhelyén és a Kirendeltségen történő iktatást a település kezdőbetűjével történő
megkülönböztető jelzéssel kell ellátni (Zalacsány esetében „ZCS”, Nemesbük esetében „NBK” betűjelölést használva).
Az ügyiratkezelés irányításáért, megszervezéséért, szabályozásáért és ellenőrzéséért az
jegyző felelős.
Az ügyiratkezelést az Iratkezelési Szabályzatban foglaltak alapján kell végezni.

5. A kiadmányozás rendje
A közös önkormányzati hivatalban a kiadmányozás rendjét a jegyző szabályozza.
A közös önkormányzati hivatal iratait a jegyző jogosult kiadmányozni.
A jegyző tartós távolléte vagy akadályoztatása esetén a kiadmányozási jogot a jegyző-helyettes gyakorolja. A jegyző-helyettes az általa kiadmányozott iratokról az első lehetséges alkalommal köteles tájékoztatást adni a jegyző részére.
Önálló kiadmányozásra jogosult a jogszabály által ügyintézői hatáskörbe utalt feladat- és
hatáskörök tekintetében az adott feladat- és hatáskört gyakorló ügyintéző, így például az
anyakönyvvezető.

6. A bélyegzők használata, kezelése
A közös hivatal valamennyi kiadmányán valamennyi aláírásnál bélyegzőt kell használni. A
Közös hivatal által használt bélyegzők listáját és lenyomatait az SzMSz 3. melléklete
tartalmazza.
A bélyegzővel ellátott, cégszerűen, illetve a kiadmányozás szabályai alapján aláírt iratok
tartalma érvényes kötelezettségvállalást, jogszerzést, kötelezést, jogról való lemondást, stb.
jelent.
A közös önkormányzati hivatalban a bélyegzők használatára a következők jogosultak:
– jegyző,
– Igazgatási és Hatósági Csoport,
– Pénzügyi Csoport,
– Anyakönyvvezetők és népesség-nyilvántartó ügyintézők.
A közös önkormányzati hivatalban használt valamennyi bélyegzőről, annak lenyomatáról
nyilvántartást kell vezetni. A nyilvántartásnak tartalmaznia kell, hogy a bélyegzőt ki és mikor
vette saját használatába, melyet az átvevő személy a nyilvántartásban aláírásával igazol. A
bélyegzők kezeléséért, beszerzéséért, kiadásáért, őrzéséért, cseréjéért és évenkénti egyszeri
leltározásáért, a nyilvántartás vezetéséért a jegyző által a munkaköri leírásban
meghatározott személy a felelős.
A bélyegzőt átvevők személyesen felelősek a bélyegzők megőrzéséért.

7. A közös önkormányzati hivatal gazdálkodásának rendje
A közös önkormányzati hivatal gazdálkodásával, ezen belül kiemelten a költségvetés
tervezésével, végrehajtásával, a közös önkormányzati hivatal kezelésében lévő vagyon
hasznosításával összefüggő feladatokat, hatásköröket a gazdálkodási ügyintézők látják el.
A közös önkormányzati hivatal a gazdálkodás szabályozottságát, a jogszabályok
érvényesülését belső szabályzatok határozzák meg. A pénzügyi, gazdálkodási belső
szabályzatok elkészítéséért, szükség szerinti módosításáért a jegyző a felelős.
A közös önkormányzati hivatal az általános forgalmi adónak nem alanya.

7.1. Bankszámla feletti rendelkezés
A banknál vezetett számla felett két aláírásra jogosult személy együttes aláírással jogosult
rendelkezni. Rendelkezésre és aláírásra a jegyző, valamint a jegyző által kijelölt közös
önkormányzati hivatalnál foglalkoztatott köztisztviselő jogosult. A rendelkezésre és
aláírásra jogosult személyek nevét és aláírásukat a számlavezető pénzintézetnél be kell
jelenteni. Az aláírási címpéldány másolati példányának őrzéséről a pénzügyi
csoportvezető köteles gondoskodni.
A közös önkormányzati hivatal részére a meghatározott feladatok végrehajtására az alábbi
bankszámla szolgál:

	Kereskedelmi bank
megnevezése
	Bankszámla megnevezése
	Bankszámla száma

	OTP Bank Nyrt
	Zalacsányi  Közös
Önkormányzati Hivatal
	11749053-15830669



7.2. Kötelezettségvállalás, utalványozás, érvényesítés, ellenjegyzés rendje
A kötelezettségvállalás, utalványozás, ellenjegyzés, érvényesítés rendjét a közös
önkormányzati hivatal vonatkozásában a jegyző – erre vonatkozó külön belső szabályzatban -
határozza meg.

8. Belső ellenőrzés
A közös önkormányzati hivatal ellenőrzésére a Mötv. és az Áht. belső ellenőrzésére vonatkozó szabályoknak kell érvényesülni, mely alapján elkülönül a folyamatba épített, előzetes és utólagos vezetői ellenőrzési tevékenység, és a belső ellenőrzési tevékenység.
8.1. A belső ellenőrzés működése
A közös önkormányzati hivatal belső ellenőrzését a ZalA-KAR Térségi Innovációs Társulás  belső ellenőre végzi. A kapcsolattartásért, és az ellenőrzési terv végrehajtásáért a jegyző felelős. A belső ellenőrzések éves ellenőrzési terv alapján történnek.

8.2. A folyamatba épített, előzetes és utólagos vezetői ellenőrzés
A jegyző a gazdálkodás folyamatára és sajátosságaira való tekintettel köteles kialakítani,
működtetni és fejleszteni a folyamatba épített, előzetes és utólagos vezetői ellenőrzés
rendszerét.
A folyamatba épített, előzetes és utólagos vezetői ellenőrzés a szervezeten belül a
gazdálkodásért felelős szervezeti egység által folytatott első szintű
pénzügyi irányítási és ellenőrzési rendszer.
A jegyző feladata olyan folyamatokat kialakítani és működtetni a szervezeten belül,
amelyek biztosítják a rendelkezésre álló források szabályszerű, szabályozott, gazdaságos,
hatékony és eredményes felhasználását.

9. Közös önkormányzati hivatali óvó, védő előírások
A közös önkormányzati hivatal minden dolgozójának alapvető feladata, hogy az egészségük
és testi épségük megőrzéséhez szükséges ismereteket átadja, baleset, vagy annak veszélye
esetén a szükséges intézkedéseket megtegye.
Minden dolgozónak ismernie kell a munkavédelmi és tűzvédelmi szabályzatot, valamint a tűz
esetére előírt utasításokat és a menekülés útját, köteles a munka-, baleset-, és tűzvédelmi
oktatáson részt venni.
A közös önkormányzati hivatal biztosítást köthet tárgyi eszközeire, készleteire, illetőleg a
felügyeleti szerv által meghatározott veszélyes feladatot ellátó, a közös önkormányzati hivatal
által foglalkoztatott személyekre.

V. FEJEZET
ZÁRÓ RENDELKEZÉSEK
A Zalacsányi Közös Önkormányzati Hivatal szervezeti és működési szabályzatát Zalacsány község Önkormányzat Képviselő-testülete a     85/2024.(XI. 27.) sz. határozatával, Ligetfalva község Önkormányzat Képviselő-testülete a     68./2024.(XI.27.) sz. határozatával, Nemesbük község Önkormányzat Képviselő-testülete a  92. /2024.(XI.27.) sz. határozatával, Zalaköveskút község Önkormányzat Képviselő-testülete a 50./2024.(XI.27.) sz. határozatával  fogadta el. 

A Zalacsányi Közös Önkormányzati Hivatal szervezeti és működési szabályzatának 2027.01.01. napjától hatályos módosítását Zalacsány község Önkormányzat Képviselő-testülete a     …./2026.(IX. 23.) sz. határozatával, Ligetfalva község Önkormányzat Képviselő-testülete a     …../2026.(IX.23.) sz. határozatával, Nemesbük község Önkormányzat Képviselő-testülete a    . /2026.(IX.23.) sz. határozatával, Zalaköveskút község Önkormányzat Képviselő-testülete a    ./2026.(IX.23.) sz. határozatával  fogadta el. 

A szervezeti és működési szabályzat 2025. január 1. napján lép hatályba, és visszavonásig érvényes, egyidejűleg a 2014. november 27. napján kelt , többször módosított szervezeti és működési szabályzat hatályát veszti. A szervezeti és működési szabályzat szükséges módosításáról a jegyző, vagy az általa
megbízott személy gondoskodik.

Az egységes szerkezetű, 2027.01.01. napjától hatályos  Szervezeti és Működési Szabályzatot jóváhagyom.

Zalacsány, 2026. szeptember 23.
Zalacsány község Önkormányzata nevében:

Nagy Lászlóné 
Polgármester 

Ligetfalva község Önkormányzata nevében:

Fülöp Gábor
Polgármester 

Nemesbük község Önkormányzata nevében:

Dr. Simotics Barnabás Imre
Polgármester 

Zalaköveskút község Önkormányzata nevében:

Hollós Mónika
Polgármester 

2. számú melléklet


Közös Önkormányzati Hivatal vagyonnyilatkozatra kötelezett munkakörei


Munkakör:						         jogalap	  gyakoriság
jegyző								3.§,(1)c)	 2 év
adóügyi ügyintézők						 3.§,(1)a) 	 5 év
	igazgatási és titkársági  ügyintézők				 3.§,(1)a)	  5 év
	gazdálkodási-pénzügyi ügyintézők 				 3.§,(1)c)	  2év















1. számú melléklet
Zalacsányi Közös Önkormányzati Hivatal
szervezeti ábrája
Fenntartók: 	Zalacsány Község Önkormányzata
Ligetfalva Község Önkormányzata
Nemesbük Község Önkormányzata
Zalaköveskút Község Önkormányzata
Zalacsányi Közös Önkormányzati Hivatal



A Hivatalt a jegyző vezeti


Munkacsoportok: 
Pénzügyi ügyintézői munkacsoport
Igazgatási ügyintézői munkacsoport
Vezetői munkacsoport



Zalacsányi Közös Önkormányzati Hivatal

Székhely: 8782 Zalacsány
	     Zrínyi u. 6.
Nemesbüki Kirendeltség


	

A Nemesbüki Kirendeltséget a jegyző vezeti.   
Kirendeltség: 8371 Nemesbük 			
     	            Petőfi u. 1.						
Egységes szerkezetbe foglalva a 2027. január 1. napján hatályba lépő módosítással.
2

